ΕΚΘΕΣΗ σχετικά με τις δημοσιονομικές καταστάσεις του Ευρωπαϊκού Οργανισμού Περιβάλλοντος (Κοπεγχάγη) (οικονομικό έτος 1996) συνοδευόμενη από τις απαντήσεις του Οργανισμού (97/C 393/05)

1.1. Η παρούσα έκθεση απευθύνεται στο διοικητικό συμβούλιο του Ευρωπαϊκού Οργανισμού Περιβάλλοντος σύμφωνα με την παράγραφο 4 του άρθρου 13 του κανονισμού (ΕΟΚ) αριθ. 1210/90 του Συμβουλίου, της 7ης Μαΐου 1990 (1).

1.2. Το Συνέδριο εξέτασε τις δημοσιονομικές καταστάσεις του Ευρωπαϊκού Οργανισμού Περιβάλλοντος για το οικονομικό έτος 1996. Σύμφωνα με το άρθρο 13 παράγραφος 1 του κανονισμού (ΕΟΚ) αριθ. 1210/90 του Συμβουλίου (2), ο προϋπολογισμός εκτελέστηκε με την ευθύνη του εκτελεστικού διευθυντή. Αυτή η ευθύνη περιλαμβάνει την κατάρτιση και την παρουσίαση των λογαριασμών (3), σύμφωνα με τους εσωτερικούς δημοσιονομικούς κανόνες που προβλέπονται από το άρθρο 14 του κανονισμού (ΕΟΚ) αριθ. 1210/90 του Συμβουλίου (4). Το Ελεγκτικό Συνέδριο οφείλει να προβαίνει σε έλεγχο αυτών των λογαριασμών βάσει του άρθρου 188 Γ της συνθήκης για την ίδρυση της Ευρωπαϊκής Κοινότητας.

1.3. Το Συνέδριο πραγματοποίησε τον έλεγχό του σύμφωνα με τα γενικώς αποδεκτά ελεγκτικά πρότυπα, στο βαθμό που αυτά έχουν εφαρμογή στο κοινοτικό πλαίσιο. Διενέργησε δοκιμαστικούς ελέγχους των λογιστικών βιβλίων και εγγράφων καθώς και άλλες ελεγκτικές διαδικασίες που κρίθηκαν αναγκαίες σε αυτό το πλαίσιο. Οι κυριότερες παρατηρήσεις που προέκυψαν από τον έλεγχο του Συνεδρίου παρατίθενται στο δεύτερο μέρος της παρούσας έκθεσης.

1.4. Οι παρατηρήσεις που παρουσιάζονται στα σημεία 1.6 έως 1.15 δείχνουν την ύπαρξη λογιστικών πρακτικών που δεν τηρούν τις κανονιστικές διατάξεις, καθώς και ορισμένων ποσών τα οποία δεν μπόρεσαν να αιτιολογηθούν.

1.5. Με την επιφύλαξη των γεγονότων που παρατίθενται στην προηγούμενη παράγραφο, οι δημοσιονομικές καταστάσεις για το οικονομικό έτος 1996 είναι αξιόπιστες και η νομιμότητα και κανονικότητα των υποκειμένων πράξεων είναι, στο σύνολό τους, εξασφαλισμένες.

ΚΥΡΙΟΤΕΡΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΤΟΥ ΕΥΡΩΠΑΪΚΟΥ ΟΡΓΑΝΙΣΜΟΥ ΠΕΡΙΒΑΛΛΟΝΤΟΣ (ΚΟΠΕΓΧΑΓΗ) ΓΙΑ ΤΟ ΟΙΚΟΝΟΜΙΚΟ ΕΤΟΣ 1996

Λογιστική προϋπολογισμού και γενική λογιστική

1.6. Οι λογαριασμοί συνεχίζουν να τηρούνται σε δύο διαφορετικά λογιστικά συστήματα: ένα εμπορικό λογισμικό για τη γενική λογιστική και ένα άλλο εργαλείο για τη λογιστική προϋπολογισμού. Αυτό το διπλό σύστημα απαιτεί την τακτική συμφωνία (τουλάχιστον σε μηνιαία βάση) μεταξύ των δύο λογιστικών. Ωστόσο, δεν πραγματοποιήθηκε καμία συμφωνία κατά το οικονομικό έτος 1996. Επιπλέον, για το οικονομικό έτος 1996, αυτή η συμφωνία περιπλέκεται λόγω της συγκέντρωσης μεγάλου μέρους των καταχωρήσεων στη γενική λογιστική (οι διάφοροι λογαριασμοί προϋπολογισμού συγκεντρώθηκαν σε πέντε μεγάλους λογαριασμούς δαπανών στο πλαίσιο της γενικής λογιστικής 7 πολλές εγγραφές εκτός προϋπολογισμού σχετικά με διάφορες πράξεις πιστώσεων ή οφειλών έναντι του προσωπικού συγκεντρώθηκαν επίσης σε ένα μόνο λογαριασμό γενικής λογιστικής).

1.7. Ένα άλλο μειονέκτημα αυτού του λογιστικού συστήματος είναι η αδυναμία να επαληθευτεί «εκ των υστέρων» το επίπεδο των πιστώσεων κατά τη διάρκεια του έτους και επομένως να εξασφαλιστεί η απουσία κάθε υπέρβασης των πιστώσεων.

1.8. Επιπλέον, διαπιστώθηκε ότι ένα υπόλοιπο ύψους 0,02 εκατ. ECU περίπου αναγράφεται στον ισολογισμό (διάφοροι πιστωτές), χωρίς ο Οργανισμός να μας έχει διαβιβάσει τα κατάλληλα δικαιολογητικά έγγραφα (βλέπε πρόβλημα συγκέντρωσης που αναφέρθηκε στο σημείο 1.6).

1.9. Η λογιστική προϋπολογισμού του Οργανισμού είναι πάντα σε καθυστέρηση και δεν είναι σε θέση να παράσχει στους διατάκτες και στο δημοσιονομικό ελεγκτή τις πληροφορίες που χρειάζονται πριν από την ανάληψη νομικών υποχρεώσεων έναντι τρίτων και, αντίστοιχα, πριν από τη θεώρηση των υποβαλλόμενων προτάσεων αναλήψεων υποχρεώσεων. Για το λόγο αυτό, ο Οργανισμός χρειάστηκε να δημιουργήσει ένα παράλληλο σύστημα ελέγχου της εκτέλεσης του προϋπολογισμού προκειμένου να μην αντιμετωπίσει, όπως κατά το προηγούμενο οικονομικό έτος, κατάσταση υπέρβασης των πιστώσεων (βλέπε έκθεση σχετικά με την εκτέλεση του προϋπολογισμού για το 1995) και να δώσει στους διατάκτες τη δυνατότητα να επαληθεύουν ανά πάσα στιγμή το επίπεδο ανάληψης των πιστώσεων για τις οποίες είναι υπεύθυνοι (μη τήρηση των άρθρων 58 και 59 των λεπτομερών κανόνων εφαρμογής του δημοσιονομικού κανονισμού της Επιτροπής, που εφαρμόζονται επίσης στον Ευρωπαϊκό Οργανισμό Περιβάλλοντος, δεδομένου ότι ο Οργανισμός δεν έχει ορίσει δικούς του εκτελεστικούς κανόνες.

1.10. Καθώς το σύστημα SINCOM 2 δεν φαίνεται ότι μπορεί να τεθεί στη διάθεση του Οργανισμού εντός λογικής προθεσμίας, ο Οργανισμός θα πρέπει να αναζητήσει μια εναλλακτική λύση για να αποκτήσει ένα αποτελεσματικό λογιστικό σύστημα.

1.11. Η μεθοδολογία που ακολουθήθηκε κατά το προηγούμενο οικονομικό έτος δεν ήταν σύμφωνη με τους λογιστικούς κανόνες, ούτε με τη δημοσιονομική ρύθμιση των Κοινοτήτων και είχε τελικά ως αποτέλεσμα την εκπρόθεσμη παρουσίαση των δημοσιονομικών καταστάσεων (ισοζύγιο, ισολογισμός, λογαριασμός διαχείρισης).

1.12. Επίσης, η προσέγγιση που προκρίνει η διεύθυνση σχετικά με την κατάρτιση και την παρουσίαση των δημοσιονομικών καταστάσεων δεν είναι ορθή.

1.13. Με βάση τις ανωτέρω παρατηρήσεις μπορεί να εξαχθεί το συμπέρασμα ότι η κατάσταση της λογιστικής πρέπει να βελτιωθεί χωρίς καθυστέρηση.

Αναλήψεις υποχρεώσεων του 1995 που δεν καταχωρήθηκαν

1.14. Κατά το οικονομικό έτος 1995, ο Οργανισμός πραγματοποίησε πολλές παραγγελίες αγαθών ή/και εργασιών χωρίς να εξασφαλίσει ότι διέθετε τα αναγκαία κεφάλαια προβαίνοντας σε λογιστικές αναλήψεις υποχρεώσεων. Επιπλέον, καμία πίστωση δεν μεταφέρθηκε και οι πληρωμές που προέκυψαν χρειάστηκε να εκτελεστούν βάσει πιστώσεων του οικονομικού έτους 1996 (μη τήρηση των αρχών του ενιαυσίου του προϋπολογισμού).

Πληρωμές του 1996 που καταχωρήθηκαν το 1997

1.15. Πολλές πληρωμές που πραγματοποιήθηκαν μετά τις 15 Ιανουαρίου 1997 καταλογίστηκαν, εσφαλμένα, στις τρέχουσες πιστώσεις του 1996, ενώ θα έπρεπε να έχουν καταλογιστεί στις πιστώσεις που μεταφέρθηκαν από το 1996 στο 1997.

Δημοσιονομικός ελεγκτής

1.16. Η διαπίστωση σοβαρών προβλημάτων στην Κοπεγχάγη τονίζει, για άλλη μια φορά, την ανάγκη συνεχούς παρουσίας δημοσιονομικού ελεγκτή.

1.17. Μια άλλη σημαντική συνέπεια είναι η μεγάλη καθυστέρηση στις εγκρίσεις (θεωρήσεις) που αφορούν τις αναλήψεις υποχρεώσεων και τις πληρωμές των δαπανών του τίτλου ΙΙΙ (επιχειρησιακές δαπάνες), καθυστέρηση που οφείλεται στην υποχρέωση να αποστέλλονται τα σχετικά έγγραφα στις Βρυξέλλες.

Μεταφερθείσες πιστώσεις - Συμβάσεις

1.18. Το ποσοστό των μεταφερθεισών πιστώσεων παραμένει πολύ υψηλό (93,1 % για τις πιστώσεις του τίτλου III).

1.19. Μεγάλο μέρος των συμβάσεων υπογράφονται κατά το τέλος του οικονομικού έτους.

1.20. Η χρησιμοποίηση κλειστών διαγωνισμών είναι πολύ συχνή.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 15ης και 16ης Οκτωβρίου 1997.

Για το Ελεγκτικό Συνέδριο

Bernhard FRIEDMANN

Πρόεδρος

(1) ΕΕ L 120 της 11. 5. 1990, σ. 4.

(2) Όπως απαιτείται από το άρθρο 13 παράγραφος 3 του κανονισμού (ΕΟΚ) αριθ. 1210/90 του Συμβουλίου, οι λογαριασμοί για όλα τα έσοδα και τις δαπάνες του Οργανισμού για το οικονομικό έτος 1996 καταρτίστηκαν πριν από τις 31 Μαρτίου 1997. Οι λογαριασμοί αυτοί υπογράφηκαν από τον εκτελεστικό διευθυντή του Οργανισμού και διαβιβάστηκαν στην Επιτροπή, στο διοικητικό συμβούλιο και στο Ελεγκτικό Συνέδριο στις 26 Μαρτίου 1997. Το Συνέδριο τους παρέλαβε στις 31 Μαρτίου 1997. Στους πίνακες που επισυνάπτονται στην παρούσα έκθεση παρουσιάζονται σε συντετμημένη μορφή αυτές οι δημοσιονομικές καταστάσεις.

ΠΑΡΑΡΤΗΜΑ

ΠΙΝΑΚΑΣ 1 ΙΣΟΛΟΓΙΣΜΟΣ ΓΙΑ ΤΑ ΟΙΚΟΝΟΜΙΚΑ ΕΤΗ 1995 ΚΑΙ 1996

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

Πηγή: παρουσίαση από το Συνέδριο βάσει των δεδομένων που καταρτίστηκαν από τον Οργανισμό.

>ΘΕΣΗ ΠΗΝΑΚΑ>

(1) Το ποσό αντιστοιχεί στο ποσό του πάγιου ενεργητικού.

(2) Το αρνητικό υπόλοιπο του αποτελέσματος και των ιδίων κεφαλαίων δεν αποτελεί ζημία σε κεφάλαιο. Προκύπτει από την εφαρμογή του δημοσιονομικού κανονισμού σχετικά με τα έσοδα (μόνο τις εισπράξεις) και τις δαπάνες (πληρωμές συν μεταφερθείσες πιστώσεις).

(3) Στις δημοσιονομικές καταστάσεις για το οικονομικό έτος 1995, το ποσό που αντιστοιχεί στην επιχορήγηση της Επιτροπής που πρέπει να καταβληθεί στο τέλος του οικονομικού έτους αποτελεί μέρος των εσόδων. Από το οικονομικό έτος 1996, σύμφωνα με τις κανονιστικές διατάξεις, αυτό το ποσό εμφανίζεται στο παθητικό του ισολογισμού.

ΑΠΑΝΤΗΣΕΙΣ ΤΗΣ ΕΥΡΩΠΑΪΚΗΣ ΥΠΗΡΕΣΙΑΣ ΠΕΡΙΒΑΛΛΟΝΤΟΣ

Δημοσιονομικοί και γενικοί λογαριασμοί

Σημείο 1.6 - Προϋπολογισμός και λογιστικά συστήματα

Η υπηρεσία έχει προβλήματα λόγω της έλλειψης ενός ολοκληρωμένου και αυτοματοποιημένου δημοσιονομικού και λογιστικού συστήματος. Το πρόβλημα είναι κοινό στις νέες υπηρεσίες. Κανένα από τα διαθέσιμα πακέτα λογισμικού στην αγορά δεν καλύπτει τις ανάγκες των υπηρεσιών αυτών. Κατά το παρελθόν, οι υπηρεσίες προσπάθησαν να ξεκινήσουν την από κοινού ανάπτυξη ενός νέου ολοκληρωμένου δημοσιονομικού και λογιστικού συστήματος. Οι προσπάθειες αυτές σταμάτησαν λόγω του νέου συστήματος της Επιτροπής SINCOM2 / SI2. Ωστόσο η ανάπτυξη του συστήματος αυτού παρουσίασε σημαντικές καθυστερήσεις.

Κατά συνέπεια, η υπηρεσία προσπάθησε να αντιμετωπίσει την έλλειψη ολοκληρωμένου συστήματος με προσωρινή λύση χρησιμοποιώντας δύο (μη ολοκληρωμένα) πακέτα λογισμικού που ήταν διαθέσιμα στην αγορά.

Μέχρι τώρα, η υπηρεσία αντιμετωπίζει προβλήματα από τις καθυστερήσεις της Επιτροπής κατά την ανάπτυξη του SINCOM2 / SI2. Λόγω των συνθηκών αυτών η υπηρεσία χρειάστηκε να εργαστεί το 1996 (και το 1997) χωρίς ολοκληρωμένο δημοσιονομικό και λογιστικό σύστημα. Η υπηρεσία είχε εξάλλου αναφέρει επανειλλημμένα την έλλειψη ενός τέτοιου συστήματος.

Το 1997, η υπηρεσία συνέχισε να παρακολουθεί τις πρόσφατες ενθαρρυντικές εξελίξεις του SI2 λόγω όμως επανειλλημμένων καθυστερήσεων κατά το παρελθόν με το SI2 και της υπόδειξης του Ελεγκτικού Συνεδρίου (σημείο 1.10), η υπηρεσία προέβη σε παράλληλη λεπτομερή ανάλυση πακέτων λογισμικού που ήταν διαθέσιμα στην αγορά, καθώς και των απαιτουμένων τροποποιήσεων αυτών. Το 1998, η υπηρεσία προγραμματίζει να χρησιμοποιήσει το SI2.

Σημείο 1.6 - Συγκέντρωση λογαριασμών

Η υπηρεσία θα εφαρμόσει τις συστάσεις του Ελεγκτικού Συνεδρίου σχετικά με τη μηνιαία συμφωνία. Ωστόσο, λόγω των μεγάλων καθυστερήσεων κατά το κλείσιμο των λογαριασμών του 1996, η συμφωνία θα πραγματοποιηθεί μόνο για τους έξι μήνες του 1997 και για τους εννέα πρώτους μήνες του 1997. Για το 1998, προβλέπεται μηνιαία συμφωνία.

Από τον Ιανουάριο 1997, οι δημοσιονομικοί λογαριασμοί δεν συγκεντρώνονται πλέον σε λογαριασμούς δαπανών του καθολικού. Δεδομένου ότι για κάθε δημοσιονομικό λογαριασμό υπάρχει αντίστοιχος λογαριασμός εξόδων στο καθολικό. Για τα μη δημοσιονομικά έξοδα προβλέπονται αντίστοιχοι λογαριασμοί και δεν συγκεντρώνονται όλα μαζί.

Σημείο 1.7

Οι απαιτήσεις της υπηρεσίας για ένα νέο ολοκληρωμένο και αυτοματοποιημένο δημοσιονομικό και λογιστικό σύστημα όπως περιγράφονται ανωτέρω, περιλαμβάνουν τη δυνατότητα εκ των υστέρων ελέγχου σε κατάλληλο επίπεδο. Κατά συνέπεια, ένα πλήρες λειτουργικό σύστημα θα πρέπει να περιλαμβάνει τη δυνατότητα αυτή.

Σημείο 1.8

Με τη βοήθεια της Επιτροπής, η υπηρεσία θα καλύψει το υπόλοιπο του ισολογισμού των +0,020 εκατ. ECU για το οποίο δεν μπορούσαν να προσκομιστούν τα κατάλληλα δικαιολογητικά έγγραφα κατά την στιγμή του ελέγχου. Η διόρθωση των λαθών καταλογισμού που πραγματοποιήθηκε κατά το 1996, καθώς και ο σωστός καταλογισμός των πληρωμών που πραγματοποιήθηκε μετά τις 15 Ιανουαρίου 1997 έδωσαν ως αποτέλεσμα μείωση του υπολοίπου κατά 0,002 εκατ. ECU.

Σημείο 1.9

Η καθυστέρηση στους δημοσιονομικούς λογαριασμούς που παρατηρήθηκε το 1996, δεν παρατηρείται πλέον. Ο λογιστής τηρεί τους δημοσιονομικούς και γενικούς λογαριασμούς ενημερωμένους οι δε εξουσιοδοτημένοι υπάλληλοι μπορούν να χρησιμοποιήσουν τα στοιχεία αυτά ως βάση για τις αποφάσεις τους πριν αναλάβουν δεσμεύσεις. Ο δημοσιονομικός ελεγκτής δεν έχει πρόσβαση ακόμα στα στοιχεία αυτά. Ωστόσο προγραμματίζεται να του δοθεί δυνατότητα πρόσβασης όταν τεθεί σε λειτουργία το προαναφερθέν ολοκληρωμένο σύστημα. Η δυνατότητα πρόσβασης του δημοσιονομικού ελεγκτή θα περιλαμβάνει και την έγκριση από μέρους του υπό μορφή θεώρησης με ηλεκτρονικά μέσα.

Το 1996, η υπηρεσία κάλυψε με ένα παράλληλο σύστημα: α) την έλλειψη ενός ολοκληρωμένου συστήματος συντονισμού και εκτέλεσης του προϋπολογισμού και β) λογαριασμούς που δεν είχαν ενημερωθεί και συγκεντρωθεί. Το αντισταθμιστικό αυτό μέτρο βοήθησε την αποφυγή αυξημένων εξόδων. Ωστόσο, η υπηρεσία αναγνωρίζει τις ελλείψεις που παρουσιάζει μια τέτοια λύση. Το 1997, οι λογαριασμοί συγκεντρώθηκαν και ενημερώθηκαν και ως εκ τούτου δεν χρειάζεται πλέον αυτό το παράλληλο σύστημα.

Σημείο 1.10

Η υπηρεσία ακολούθησε τη συμβουλή αυτή και προέβη σε λεπτομερή ανάλυση εναλλακτικών συστημάτων που ήταν διαθέσιμα στην αγορά και θα μπορούσαν να χρησιμοποιηθούν με κάποιες τροποποιήσεις όπως άλλωστε αναφέρει παραπάνω. Ενόψει: α) της πρόσφατης προόδου του συστήματος διεπαφής SI2 των χρηστών της Επιτροπής, β) της παρουσίασης στο Τορίνο ενός ειδικού αυτόματου συστήματος όπου θα χρησιμοποιείται το σύστημα SI2, το 1998 και γ) των ενδεχόμενων πλεονεκτημάτων της τυποποίησης του συστήματος για τις υπηρεσίες και της επακόλουθης αποτελεσματικότητάς του, η υπηρεσία θα χρησιμοποιήσει το SI2 για το ολοκληρωμένο και αυτοματοποιημένο δημοσιονομικό και λογιστικό της σύστημα.

Σημείο 1.11

Δόθηκαν οδηγίες στο λογιστή να προσαρμοστεί και να τηρεί αυστηρά τους λογιστικούς κανόνες του δημοσιονομικού κανονισμού. Αυτό, μαζί με τις βελτιώσεις που προαναφέρθηκαν θα του δώσει τη δυνατότητα να προετοιμάζει και να υποβάλλει τις δημοσιονομικές καταστάσεις εντός της προβλεπόμενης προθεσμίας.

Σημείο 1.12

Το Ελεγκτικό Συνέδριο ενημέρωσε λεπτομερώς το διευθύνοντα σύμβουλο σχετικά με τα παρατηρηθέντα προβλήματα και τις λύσεις που πρέπει ενδεχομένως να δοθούν. Ο διευθύνων σύμβουλος θα συνεχίσει να μεριμνά για την εκτέλεση και εφαρμογή των μέτρων που προβλέπονται στην απάντηση αυτή και να λαμβάνει συστηματικά ενημερωτικά σημειώματα από το λογιστή. Επιπλέον, το προσωπικό του λογιστηρίου της υπηρεσίας πρέπει να αυξηθεί. Ο διευθύνων σύμβουλος θα ενημερώσει επίσημα το διοικητικό συμβούλιο σχετικά με τα μέτρα αυτά.

Σημείο 1.13

Η υπηρεσία εφήρμοσε ήδη, όπως προαναφέρθηκε, αρκετά διορθωτικά μέτρα και αναμένει ότι θα θέσει σε λειτουργία το ολοκληρωμένο δημοσιονομικό και λογιστικό της σύστημα, το οποίο θα αποτελέσει την σημαντικότερη βελτίωση, το 1998.

Αναλήψεις υποχρεώσεων του 1995 που δεν περιλήφθηκαν στους λογαριασμούς

Σημείο 1.14

Πηγή του προβλήματος ήταν τα υπερβολικά έξοδα, το 1995. Το 1996, δεν συνέβη το ίδιο δεδομένου ότι η υπηρεσία χρησιμοποίησε παράλληλα συστήματα για τον προϋπολογισμό και τους λογαριασμούς. Με τις προαναφερθείσες βελτιώσεις θα αποφευχθούν μελλοντικά υπερβολικά έξοδα και θα εξασφαλιστεί η τήρηση της αρχής της αυτοτέλειας των χρήσεων.

Πληρωμές του 1996 που εγγράφηκαν το 1997

Σημείο 1.15

Τα λάθη αυτά διορθώθηκαν και η διόρθωση εμφανίζεται στην τελική έκδοση των οικονομικών καταστάσεων της υπηρεσίας του 1996. Η διόρθωση των λαθών αυτών οδήγησε σε μείωση στον ισολογισμό του θετικού υπολοίπου 0,020 εκατ. ECU για το οποίο δεν είχαν υποβληθεί δικαιολογητικά.

Ο δημοσιονομικός ελεγκτής

Σημείο 1.16

Η υπηρεσία με χαρά θα δεχθεί επιτόπου επίσκεψη του δημοσιονομικού ελεγκτή. Με τον τρόπο αυτό όχι μόνο θα αποφευχθούν καθυστερήσεις, αλλά θα δοθεί η δυνατότητα στην υπηρεσία να έχει μια καθημερινή επιτόπου παροχή συμβούλων και υποδείξεων.

Σημείο 1.17

Όπως προαναφέρθηκε, η υπηρεσία προτιμά την επιτόπου παρουσία του δημοσιονομικού ελεγκτή. Όσον αφορά την παροχή της άδειας του δημοσιονομικού ελεγκτή, το ολοκληρωμένο σύστημα θα του επιτρέπει πρόσβαση στα οικονομικά στοιχεία της υπηρεσίες και στις σχετικές πληροφορίες καθώς και στην από μέρους του έγκριση με ηλεκτρονικά μέσα. Αυτό θα μειώσει, χωρίς ωστόσο να εξαλείψει πλήρως, την ταχυδρομική αποστολή εγγράφων στις Βρυξέλλες.

Μεταφορά εκτέλεσης πιστώσεων - Συμβάσεις

Σημείο 1.18

Το 1995, 93,1 % της εκτέλεσης πιστώσεων βάσει του τίτλου 3 μεταφέρθηκαν στο επόμενο έτος. Τούτο κυρίως λόγω των δυσχερειών αμέσως μετά την ίδρυση της υπηρεσίας. Το 1996, οι μεταφορές αυτές μειώθηκαν σε 79,8 % και το 1997 αναμένεται περαιτέρω μείωση. Ωστόσο, θα πρέπει επίσης να επισημανθεί ότι πολλές πληρωμές θα πραγματοποιούνται κατά το επόμενο κάθε φορά έτος λόγω του ότι τότε λήγουν πολλές συμβάσεις του τίτλου 3.

Σημείο 1.19

Η εκτέλεση του προϋπολογισμού παρακολουθείται εκ του σύνεγγυς και καταβάλλονται προσπάθειες να μειωθεί ο όγκος των συναλλακτικών πράξεων κατά το τέλος του οικονομικού έτους.

Σημείο 1.20

Η υπηρεσία θα καταβάλει προσπάθειες για τη διενέργεια περισσότερων δημοσίων διαγωνισμών για την υποβολή προσφορών.